KIRJALLINEN KYSYMYS E-3132/00

esittäjä(t): María Valenciano Martínez-Orozco (PSE) ja Anna Terrón i Cusí (PSE) komissiolle

(6. lokakuuta 2000)

Aihe: ESR:n rahoittamat naisille suunnatut kurssit aloilla, joilla naiset ovat yliedustettuina

Yksityiset katalonialaiset koulutuskeskukset (La Fundació Educació Treball i Societat, El Centre Europeu de Formació ja CEAC) mainostavat Katalonian lehdissä erilaisia työttömille suunnattuja ammattikoulutuskursseja, joita Euroopan sosiaalirahasto ja Katalonian hallintoelimen Generalitatin työasioista vastaava pääosasto rahoittavat yhdessä. Tuki ilmenee selvästi näissä ilmoituksissa olevista ESR:n ja Generalitatin logoista. Kullakin näistä keskuksista on valikoimassaan ainoastaan naisille suunnattu kurssi aloilla, joilla naiset ovat perinteisesti yliedustettuina (ompelu, puhelinmarkkinointi, lastenhoito).

Euroopan parlamentin ja neuvoston Euroopan sosiaalirahastoa koskevan asetuksen (EY) N:o 1784/1999(1) 2 artiklan e kohdan ja 3 artiklan a kohdan mukaan rahasto tukee ja täydentää jäsenvaltioiden erityistoimia, joiden tavoitteena on parantaa naisten pääsyä ja osallistumista työmarkkinoille ja vähentää sukupuolen mukaista eriytymistä sekä vertikaalista että horisontaalista työmarkkinoilla. Tuettujen toimien joukkoon kuuluvat opetus, koulutus, ammatillinen uudelleenkoulutus, opastus, neuvonta ja jatkuva koulutus.

Toisaalta Amsterdamin sopimuksen voimaantulon jälkeen perustamissopimuksen 141 artiklan 4 kohdan nojalla ja naisten ja miesten täysipainoisen tasa-arvon takaamiseksi työelämässä yhtäläisen kohtelun periaate ei estä mitään jäsenvaltiota ylläpitämästä tai toteuttamasta toimia, jotka tarjoavat todellisia etuja, jotka on suunnattu helpottamaan aliedustetun sukupuolen toimimista ammatissa tai estämään tai korvaamaan haitat ammatillisilla urilla.

Eikö komission mielestä se, että ESR rahoittaa osan edellä mainituista kursseista merkitse vastakkaista vaikutusta pyrittäessä päättämään perinteinen horisontaalinen työn eriytyminen ja ole näin ollen EY:n perustamissopimuksen, direktiivin 76/207/ETY(2) ja rakennerahastoja sääntelevien asetusten vastaisia?

Ottaen huomioon rahastoja koskevat yleissäännöt (neuvoston 12. kesäkuuta 1999 antama asetus (EY) N:o 1260/1999(3)) mihin seuranta-, valvonta-, arviointi- ja rangaistustoimiin komissio aikoo ryhtyä estääkseen sellaisten kurssien rahoittamisen, joilla rikotaan edellä mainittujen säädösten sääntöjä ja tavoitteita?

(1) EYVL L 213, 13.8.1999, s. 5.

(2) EYVL L 39, 14.2.1976, s. 40.

(3) EYVL L 161, 26.6.1999, s. 1.

Anna Diamantopouloun komission puolesta antama vastaus

(24. marraskuuta 2000)

12. heinäkuuta 1999 annetun Euroopan sosiaalirahastoa koskevan parlamentin ja neuvoston asetuksen (EY) N:o 1784/1999 mukaisesti ESR:n osaltaan rahoittamien toimien on edistettävä naisten ja miesten tasa-arvoa(1), kuten arvoisat parlamentin jäsenet korostavat. Tämä merkitsee monenlaisia toimia, joiden tarkoituksena on toisaalta naisten työllistettävyyden yleinen parantaminen, toisaalta työmarkkinoilla ilmenevän vertikaalisen ja horisontaalisen syrjinnän vähentäminen. Komission strategia yhdenvertaisten mahdollisuuksien edistämiseksi sisältää kaksi lähestymistapaa. Ensimmäisenä tavoitteena on kyseisen periaatteen integroiminen kaikkiin yhteisön politiikkoihin ja toimintoihin (mainstreaming-periaate). Toisella pyritään edistämään erityistoimia, joiden tulee niveltyä suunniteltuun kokonaisstrategiaan samalla kun otetaan huomioon kulloistenkin alueellisten työmarkkinoiden erityistarpeet.

Niinpä ESR:n toimet eivät rajoitukaan aloille, joilla naiset ovat aliedustettuina. Toimien tarkoituksena on nimittäin myös naisten työllistettävyyden yleinen parantaminen, jotta heidän osallistumisensa työmarkkinoille helpottuisi.

ESR:n uuden, vuosiksi 20002006 annetun ohjelman laatimisen yhteydessä komissio on pitänyt huolen, että naisten ja miesten välisen tasa-arvon ulottuvuutta vahvistetaan itse ohjelmassa, sen seurannassa ja toteutettujen toimien arvioinnissa. Tavoitteen 3 mukaisessa yhteisön tukiohjelmassa Espanjalle ja erityisesti Kataloniaa koskevassa toimintaohjelmassa pyritään yhtäläisen kohtelun horisontaaliseen integraatioon ja esitetään erityistoimia naisten hyväksi.

Tavoitteeseen 3 tähtäävien yhteisön tukiohjelman ja toimintaohjelman seurantakomiteat suunnittelevat ensimmäistä kertaa yhteistä kohtelua ajavien organisaatioiden edustusta, jonka ansiosta tasa-arvon periaate tulisi voida toteuttaa ESR:n piirissä. Myös toimintaohjelmiin kuuluu yhtäläisen kohtelun periaatteen noudattaminen, josta on määrä antaa alakohtaisia arvioita.

On joka tapauksessa kunkin jäsenvaltion tehtävä huolehtia ohjelmien toteuttamisesta säännösten edellyttämällä tavalla ja ottamalla huomioon yhtäläisen kohtelun periaate siten kuin siitä on säädetty neuvoston direktiivissä 76/207/ETY, annettu 9 päivänä helmikuuta 1976, miesten ja naisten tasa-arvoisen kohtelun periaatteen toteuttamisesta mahdollisuuksissa työhön, ammatilliseen koulutukseen ja uralla etenemiseen sekä työoloissa(2). Toimia, jotka eivät vastaa näitä vaatimuksia tai joissa ei oteta huomioon tasa-arvon periaatetta, ei voida pitää tukikelpoisina.

(1) EYVL L 213, 13.8.1999.

(2) EYVL L 39, 14.2.1976.